## Odluka Ustavnog suda Republike Hrvatske broj:U-IIIA-1499/2005 od 8. svibnja 2007.

### NN 55/2007 (30.5.2007.), Odluka Ustavnog suda Republike Hrvatske broj:U-IIIA-1499/2005 od 8. svibnja 2007.

# USTAVNI SUD REPUBLIKE HRVATSKE

**1779**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Vice Vukojević, članovi
Vijeća, odlučujući o ustavnoj tužbi koju je podnio D. V. iz P., kojeg zastupaju
S. O. i S. O. S., odvjetnici iz P., na sjednici održanoj 8. svibnja 2007.
godine, jednoglasno je donio

## ODLUKU

I. Ustavna tužba se usvaja.
II. Vrhovni sud Republike Hrvatske dužan je donijeti odluku u predmetu koji se
vodi pred tim sudom pod brojem: Revr-692/06 (predmet Općinskog suda u Puli,
broj: P-420/04) u najkraćem mogućem roku, ali ne duljem od šest (6) mjeseci,
računajući od prvog idućeg dana nakon dana objave ove odluke u »Narodnim
novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, D. V. iz P., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 12.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 4. travnja 2005. godine ustavnu
tužbu radi duljine parničnog postupka, smatrajući da mu je povrijeđeno ustavno
pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 29. srpnja 1987. tužbom podnositelja Općinskom
sudu u Puli protiv Grada Pule i dr. radi naknade štete.
U razdoblju do 5. studenoga 1997. sud je međupresudom, posl. broj: P-1014/87 od
1. prosinca 1988. utvrdio odgovornost tuženika za štetu pričinjenu podnositelju,
koju međupresudu je po žalbi tuženika potvrdio Okružni sud u Puli svojom
presudom posl. broj: Gž-444/89 od 22. svibnja 1989. godine.
Odlučujući o revizijama stranaka, Vrhovni sud Republike Hrvatske je svojom
odlukom, broj: Rev-2197/91 od 9. siječnja 1992. godine u cijelosti ukinuo
navedene presude prvo i drugostupanjskog suda i predmet vratio na ponovni
postupak.
U nastavku postupka, a u razdoblju od 5. studenoga 1997., Općinski sud u Puli
održao je devet ročišta da bi na ročištu održanom 7. lipnja 2001. donio presudu,
broj: P-2277/95 kojom je u cijelosti odbio podnositelja s tužbenim zahtjevom.
Odlučujući o žalbi podnositelja Županijski sud u Puli, svojim rješenjem posl.
broj: Gž-612/02 od 2. veljače 2004., ukinuo je navedenu prvostupanjsku presudu i
predmet vratio istome sudu na ponovni postupak.
U nastavku postupka prvostupanjski sud održava ročišta 22. travnja 2004., 10.
svibnja 2004., 6. rujna 2005. i 16. rujna 2005., da bi na ročištu održanom 3.
listopada 2005. donio i objavio presudu, broj: P-420/04 kojom djelomično usvaja
tužbeni zahtjev podnositelja.
Odlučujući o žalbama stranaka Županijski sud u Puli, svojom presudom broj: Gž-864/06
od 26. lipnja 2006. godine, djelomično prihvaća žalbe tuženika i umješača te
preinačava navedenu prvostupanjsku presudu.
Protiv navedene drugostupanjske presude podnositelj je izjavio reviziju Vrhovnom
sudu Republike Hrvatske.
Predmet se sada vodi kod Vrhovnog suda pod brojem: Revr-692/06, a o izjavljenoj
reviziji još nije odlučeno.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 29. srpnja 1987. tužbom podnositelja Općinskom
sudu u Puli.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak;
u daljnjem tekstu: Konvencija). Protokol broj 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 4. travnja 2005., a do tog dana sudski postupak nije
okončan, pa Ustavni sud utvrđuje da je do dana podnošenja ustavne tužbe postupak
u ovom predmetu trajao ukupno sedamnaest (17) godina, sedam (7) mjeseci i šest
(6) dana, a nakon stupanja na snagu Konvencije pa do dana podnošenja ustavne
tužbe postupak je trajao sedam (7) godina i pet (5) mjeseci.

4.2. POSTUPANJE NADLEŽNIH SUDOVA

U pravno relevantnom razdoblju postupak se najprije vodio pred Općinskim sudom u
Puli, koji je od radnji relevantnih za odlučivanje o pravima i obvezama
podnositelja, održao četrnaest ročišta i donio dvije odluke (najprije
odbijajuću, a potom odluku kojom djelomično usvaja tužbeni zahtjev
podnositelja). Nakon donošenja prvostupanjskih odluka postupak se dva puta
vodio, po žalbama stranaka, kod drugostupanjskog suda (Županijskog suda u Puli),
dok se sada, po izjavljenoj reviziji podnositelja, vodi kod Vrhovnog suda
Republike Hrvatske.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe, kao tužitelj u parničnom
postupku, nije doprinio duljini postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju radi o donekle složenoj pravnoj
stvari.

OCJENA USTAVNOG SUDA

5. Ustavni sud utvrđuje da postupak u ovom predmetu ukupno traje preko
sedamnaest (17) godina, što ne udovoljava zahtjevu suđenja u razumnom roku.
Navedeno uzimajući u obzir neaktivnost suda prvog stupnja u održavanju ročišta
od 3. studenoga 1998. do 7. listopada 1999. godine, te od 10. svibnja 2004. do
6. rujna 2005., a potom i drugostupanjskog suda koji o žalbi podnositelja
podnijetoj protiv presude prvostupanjskog suda, broj: P-2277/95 od 7. lipnja
2001., odlučuje svojom presudom, broj: Gž-612/02-4 od 2. veljače 2004., nakon
nepune tri godine.
Slijedom navedenog, a imajući u vidu ukupno trajanje postupka, neučinkovitost
nižestupanjskih sudova, Ustavni sud je utvrdio da je dugim trajanjem i
neučinkovitim provođenjem parničnog postupka, podnositelju povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njegovim pravima i obvezama, koje je zajamčeno člankom 29. stavkom 1. Ustava
Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Vrhovnog suda Republike Hrvatske dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-1499/2005
Zagreb, 8. svibnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v.r.

Odluka, NN 55/2007-1779
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)